**РЕШЕНИЕ № ПВ – 136 -ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС и становище от Регионална Здравна Инспекция - Пловдив

 **Р Е Ш И Х**

**да не се извършва** оценка на въздействието върху околната среда за **инвестиционно предложение**: **Разширение на**  **нов стоково-суровинен парк – ж.п. сливо-наливна естакада, автоналивна естакада, авто и ж.п. кантар, помпена станция, търговска сграда, електроподстанция, контролен център и прилежаща пътна инфраструктура“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в имот № 074095, с. Белозем, Община „Раковски“

Възложител: **„Инса Ойл“ ООД,**

**Характеристика на инвестиционното предложение:**

Инвестиционното предложение се явява разширение на нов стоково-суровинен парк – ж.п. сливо-наливна естакада, автоналивна естакада, авто и ж.п. кантар, помпена станция, търговска сграда, електроподстанция, контролен център и прилежаща пътна инфраструктура на „ИНСА ОЙЛ” ООД с действащо Комплексно разрешително № 73-Н2 / 2013 г.

Технологичните съоръжения и обслужващата инфраструктура на новия стоково-суровинен парк, заедно с исканото разширение ще позволяват извършването на следните дейности: доставка на нефтопродукти с ж.п. цистерни; приемане и съхранение на нефтопродукти в резервоари; подаване на нефтопродукти към преработващите инсталации; експедиция на готови продукти с автоцистерни; експедиция на готови продукти с ж.п. цистерни.

Ще бъде изградена инфраструктура, включваща бетонови пътищата за движение на автоцистерните.

Инвестиционното предложение /ИП/ се явява разширение на дейност, попадаща в приложение 1 от Закона за опазване на околната среда /ЗООС/ и на основание чл. 93, ал.1, т. 3 от ЗООС от същия закон подлежи на преценяване на необходимостта от извършване на ОВОС. Инвестиционното предложение /ИП/ попада в обхвата на чл.2, ал.1, т. 1 от Наредбата за ОС. Съгласно разпоредбата на чл. 93, ал.1, т.1 от ЗООС, ИП подлежи на процедура по преценяване на необходимостта от извършване на ОВОС.

Имотът, в който ще се развива инвестиционното предложение **не попада** в границите на защитени зони от мрежата „Натура 2000” и в защитени територии, съгласно Закона за защитените територии. Най-близката защитена зона е BG0000291 „Гора Шишманци” за опазване на природните местообитания и на дивата флора и фауна, приета от МС с Решение № 122/02.03.2007г. (ДВ бр.21/2007г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитената зона.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Ж.п. сливо-наливна естакада - сливно-наливните хидранти са разположени между два нови ж.п. коловоза. Покрита е с метален навес. За обслужване на Ж.П. цистерните при товаро-разтоварените операции се разработва метална обслужваща площадка по цялата дължина на естакадата, разположена на кота + 4.20. Предназначение на естакадата: Разтоварване на нефтопродукти от Ж.П. цистерни – на 2 коловоза по 10 разтоварни места; Товарене на стокови продукти.

Ж.П. везна: Представлява електронна двуплатформена статична везна за безшахтов монтаж. Товароподемността 120 тона, дължина 21 метра.

Помпена станция: При разполагане на помпените станции са спазани минималните разстояния от хидрантите на автоналивно-изливно устройство и Ж.П. наливно-изливно устройство. Технологични тръбопроводи. Автоналивна естакада за горива - напречен тип товарна естакада. Включва три товарни места и четири острова.

 Автокантар - Представлява електронна шахтова везна с метална платформа. Товароподемност 60т, дължина 18 м.

Водоснабдяването за питейно – битови цели ще се осъществява чрез включване към наличната селищна водопроводна мрежа, a образуваните битово-фекални отпадни води ще се събират в собствена изгребна яма и след нейното запълване ще бъдат третирани в Компактно модулно съоръжение за битово-фекални отпадъчни води (КМСБФВ). Пречистените отпадъчни води се заустват в река Сребра, съгласно условията в Комплексно разрешително № 73-Н2/2013 г.

Ел.захранването ще се извършва чрез съществуващата електропреносна мрежа, след сключване на писмен договор с „ЕВН България Електроснабдяване“ АД.

● С цел ограничаване вредното въздействие на отпадъците по време на строителство и експлоатация се предвижда ефективен контрол и законосъобразно управление на отпадъците. Отпадъците, които ще се образуват (разливи от нефт и нефтопродукти и смесени битови отпадъци) ще се предават за оползотворяване или обезвреждане единствено на лица, притежаващи разрешение по чл. 37 ЗУО или Комплексно разрешително за извършване на такава дейност, въз основа на писмен договор, за конкретния вид отпадък.

* Новопроектираният обект ще се обособи в непосредствана близост и пряка връзка със съществуваща индустриална зона с реализирани комуникации.
* При строителството се очаква известно шумово натоварване на околната среда. То ще бъде минимално, локализирано в рамките на ограничен район.

● Мерките за недопускане и намаляване на отрицателното въздействие върху компонента въздух, включват: използване на най-кратки маршути за придвижване на техниката и избягване струпването на голям брой техника с цел ограничаване запрашаване и замърсяване на въздуха с отработени и двигателни газове.

* Предвид предлаганите от Възложителя мерки, като цяло в хода на експлоатация на обекта не се предполага значително замърсяване и дискомфорт на околната среда.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Разширението на стоково-суровинния резервоарен парк ще се извърши след промяна предназначението на на 52,886 дка земеделска земя в пределите на сега съществуващ имот с № 074095, в землището на с. Белозем, община Раковски.
* В резултат от осъществяването на инвестиционното предложение и последващата експлоатация, при спазване на специфичната за обекта технологичната дисциплина, не може да се очаква нарушаване на качеството и регенеративната способност на природните ресурси в района.

 **III. Способността за асимилация на екосистемата в естествената околна среда**:

* Инвестиционното предложение ще бъде реализирано извън границите на защитени зони от мржата НАТУРА 2000. С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона BG0000429 “Река Стряма” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).
* Реализацията на инвестиционното предложение няма вероятност да доведе до нарушаване на целостта и структурата на защитената зона, както и да окаже въздействие върху природозащитните и цели.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху местообитания и видове, опазвани в най-близко разположената защитена зона.

 **IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение ще е ограничен и в голяма степен локализиран в рамките на площадката, при което не се очаква изменение в степента на въздействие върху отделните компоненти на околната среда.
* Съобразно представената документация за ИП при спазване на технологичните изисквания за експлоатация на обекта не се очаква неблагоприятно въздействие върху компонентите и факторите на околната среда.
* Няма вероятност от отрицателно въздействие върху подземни или повърхностни водни обекти, тъй като липсват отпадъчни технологични води.
* Не се предвижда разполагането на рискови енергийни източници и съоръжения, създаващи риск за населението и околната среда.
* Предвид разполагането на бъдещия обект в обхвата на изградена и действуваща промишлена зона не се очаква допълнително негативно въздействие върху здравето на хората. С писмо изх. № 6698/04.11.2015г. РЗИ- Пловдиве определила липсата на здравен риск при реализация на инвестиционното намерение и при спазване на изискванията за здравословни и безопасни условия на труд, не се очаква неблагоприятно въздействие върху човешкото здраве.
* Реализацията на инвестиционното предложение не предполага трансгранично въздействие.

 **V. Обществен интерес към предложението за строителство, дейности или технологии :**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кметовете на община Раковски и с. Белозем, както и засегнатото население чрез обяви във вестник, на информационно табло и общински сайт.
* Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. С писмо изх. № 32-02-45/02.11.2015г. община Раковски информира РИОСВ за липсата на писмени възражения относно инвестиционното предложение. С писмо изх. № 336/10.11.2015г. Кметство с. Белозем информира РИОСВ за липсата на писмени възражения относно инвестиционното предложение. „Инса Ойл“ ООД със свое писмо изх. № 310/16.11.2015г. информира РИОСВ за липсата на писмени възражения относно инвестиционното предложение.
* Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При изпълнение на следните условия:**

След влизане в сила на настоящето Решение е необходимо операторът “ИНСА ОЙЛ” ООД, гр.Раковски, на основание чл.125, ал.1, т.1 от Закона за опазване на околната среда (обн. ДВ бр.91/2002г., изм. и доп. ДВ бр.62/2015г.) да информира МОСВ и компетентния орган по чл.120, ал.1 от ЗООС (ИАОС) за планираната промяна в работата на инсталацията, както и да представи информация по Приложение № 5 от Наредбата за условията и реда за издаване на комплексни разрешителни (обн. ДВ бр.80/2009г., изм. и доп. ДВ бр.69/2012г.).

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Съгласно разпоредбата на чл.93, ал. 7 от ЗООС настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 24.11.2015г.**

*Директор на РИОСВ - Пловдив*